Document ID: 32007R0824

PADOMES REGULA (EK) Nr. 824/2007
(2007. gada 10. jūlijs),
ar ko laikposmam no 2007. gada līdz 2009. gadam atver autonomas Kopienas tarifu kvotas dažiem zvejas produktiem un paredz to pārvaldību
(Dokuments attiecas uz EEZ)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 26. pantu,
ņemot vērā Komisijas priekšlikumu,
tā kā:
(1)
Dažu zvejas produktu piegāde Kopienā pašlaik ir atkarīga no importa no trešām valstīm. Kopienas interesēs ir piemērota apjoma Kopienas tarifu kvotu robežās daļēji vai pilnīgi apturēt muitas nodokļa piemērošanu šiem produktiem. Lai neapdraudētu šo produktu attīstības izredzes Kopienā un nodrošinātu atbilstīgas piegādes patērētājnozaru vajadzību apmierināšanai, šādas kvotas ir jānosaka, piemērojot mainīgus muitas nodokļus atkarībā no attiecīgā produkta jutīguma Kopienas tirgū.
(2)
Jānodrošina visiem Kopienas importētājiem vienlīdzīga un pastāvīga piekļuve minētajām kvotām; tām noteiktās nodokļu likmes pastāvīgi jāpiemēro visam attiecīgo produktu importam visās dalībvalstīs, kamēr kvotas ir pilnībā izmantotas.
(3)
Lai nodrošinātu šo kvotu kopīgas pārvaldības efektivitāti, dalībvalstīm vajadzētu būt tiesīgām no attiecīgās kvotas apjoma izmantot vajadzīgos daudzumus, kas atbilst to faktiskajam importam. Tā kā šai pārvaldības metodei ir nepieciešama cieša sadarbība starp dalībvalstīm un Komisiju, tad Komisijai būtu jāspēj uzraudzīt kvotu izmantojuma stāvokli un attiecīgi informēt dalībvalstis.
(4)
Komisijas Regulā (EEK) Nr. 2454/93 (1993. gada 2. jūlijs), ar ko paredz īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (1), ir noteikta tarifu kvotu pārvaldības sistēma, kurā ievērota hronoloģiskā secība atbilstoši datumiem, kuros pieņemtas muitas deklarācijas preču laišanai brīvā apgrozībā. Tarifu kvotas, ko atver ar šo regulu, Komisijai un dalībvalstīm būtu jāpārvalda saskaņā ar minēto sistēmu.
(5)
Padomes Regula (EK) Nr. 379/2004 (2004. gada 24. februāris), ar ko atver autonomas Kopienas tarifu kvotas atsevišķiem zvejniecības produktiem laikposmam no 2004. gada līdz 2006. gadam un paredz to pārvaldību (2), bija spēkā līdz 2006. gada 31. decembrim. Laikposmā no 2007. gada 1. janvāra līdz šīs regulas spēkā stāšanās dienai nav bijušas pieejamas nekādas autonomas tarifu kvotas. Turklāt, tā kā visām ar šo regulu atvērtajām kvotām piemēro izmantošanas nosacījumus, lai uz tās varētu attiecināt labvēlīgo tarifa režīmu, šīs regulas piemērošana ar atpakaļejošu spēku nav iespējama. Tāpēc, lai nodrošinātu līdzšinējās kvotu sistēmas nepārtrauktību, būtu jāparedz jauns režīms, ļaujot piešķirt ievedmuitas nodokļu samazinājumu zvejas produktiem, kas brīvā apgrozībā laisti laikposmā no 2007. gada 1. janvāra līdz šīs regulas spēkā stāšanās dienai. Šim jaunajam režīmam būtu pienācīgi jāņem vērā izmantošanas nosacījumi un konkrētām kvotām pieejamie daudzumi.
(6)
Ņemot vērā jautājuma steidzamību, ir svarīgi paredzēt atkāpi no sešu nedēļu termiņa, kas minēts I daļas 3. punktā Protokolā par dalībvalstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienu dibināšanas līgumiem,
IR PIEŅĒMUSI ŠO REGULU.
1. pants
1. Ievedmuitas nodokļa piemērošanu pielikumā norādītajiem produktiem tarifu kvotu robežās aptur uz pielikumā norādīto laiku, piemērojot tajā norādītās nodokļu likmes un līdz tajā norādītajam maksimālajam daudzumam.
2. Uz pielikumā norādīto produktu importu 1. punktā minētās kvotas attiecas vienīgi tad, ja deklarētā muitas vērtība ir vismaz vienāda ar noteiktajām salīdzināmajām cenām vai cenām, kas vēl nosakāmas saskaņā ar 29. pantu Padomes Regulā (EK) Nr. 104/2000 (1999. gada 17. decembris) par zvejas un akvakultūras produktu tirgus kopīgo organizāciju (3).
2. pants
Kopienas tarifu kvotas, kas minētas 1. pantā, pārvalda Komisija atbilstīgi Regulas (EEK) Nr. 2454/93 308.a, 308.b un 308.c pantam.
3. pants
Komisija un dalībvalstis cieši sadarbojas, lai nodrošinātu šīs regulas ievērošanu.
4. pants
1. Ievedmuitas nodokļus zvejas produktiem, kuri brīvā apgrozībā laisti laikposmā no 2007. gada 1. janvāra līdz 2007. gada 17. jūlijam un uz kuriem attiecas kāda no pielikumā norādītajām tarifu kvotām, pēc deklarētāja pieprasījuma var samazināt atbilstīgi pielikumā norādītajām nodokļu likmēm.
2. Pieprasījums, norādot atbilstošo kvotu, vēlākais 2007. gada 14. augustā jāiesniedz muitas iestādei, kas ir atbildīga par attiecīgo produktu laišanu brīvā apgrozībā. Tam pievieno visus dokumentus, kas apliecina, ka kvota attiecas uz importēto produktu un ka tā ir vai tiks izmantota atbilstīgi īpašas izmantošanas nosacījumiem, kas attiecīgajai tarifu kvotai noteikti pielikumā.
3. Šo pantu piemēro vienīgi tad, ja pietiekami pamatota pieprasījuma pieņemšanas dienā to pieļauj attiecīgās kvotas apjoma atlikums. Regulas (EEK) Nr. 2454/93 308.a, 308.b un 308.c pantu piemēro mutatis mutandis.
5. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 10. jūlijā

Labels: 3
17
6